UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringsforslag til Rådets fælles holdning vedrørende forslag til EUROPA-PARLAMENTETS OG RÅDETS DIREKTIV OM UØNSKEDE STOFFER I FODERSTOFFER OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2

1999/0259 COD

UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringsforslag til Rådets fælles holdning vedrørende forslag til EUROPA-PARLAMENTETS OG RÅDETS DIREKTIV OM UØNSKEDE STOFFER I FODERSTOFFER

1. Indledning

Ifølge EF-traktatens artikel 251, stk. 2, tredje afsnit, litra c), skal Kommissionen afgive udtalelse om de ændringer, Europa-Parlamentet har foreslået ved andenbehandlingen. I det følgende udtaler Kommissionen sig om Europa-Parlamentets 3 ændringsforslag.

2. Baggrund

Forslag fremsendt til Europa-Parlamentet og Rådet (dokument KOM(1999) 654 endelig udg. -1999/0259 (COD)): // 17.12.1999

Udtalelse fra Det Økonomiske og Sociale Udvalg: // 29.03.2000

Parlamentets udtalelse efter førstebehandlingen: // 04.10.2000

Det ændrede forslag (KOM(2000) 861 endelig) fremsendt: // 19.12.2000

Fastlæggelse af den fælles holdning: // 17.09.2001

Meddelelse fra Kommissionen om den fælles holdning: // 18.09.2001

Vedtagelse af Parlamentets indstilling ved andenbehandlingen: // 12.12.2001

3. Formålet med forslaget

Dette forslag har til formål at erstatte Rådets direktiv 1999/29/EF af 22. april 1999 om uønskede stoffer og produkter i foderstoffer [1] (der selv var en konsolidering af det ofte ændrede direktiv 1974/63/EØF).

[1] EFT L 115 af 4.5.1999, s. 32.

Forslaget er en omarbejdning af direktiv 1999/29/EF, men indeholder samtidig nogle ændringer, hvoraf de vigtigste kan sammenfattes som følger:

- udvidelse af direktivets anvendelsesområde til at omfatte muligheden for at angive grænseværdier for uønskede stoffer i tilsætningsstoffer til foderstoffer

- sletning af den eksisterende mulighed for fortynding af kontaminerede fodermidler frem for dekontaminering eller destruktion (indførelse af princippet om ikke-fortynding)

- sletning af muligheden for at afvige fra grænseværdierne som følge af lokale forhold

- indførelse af muligheden for fastsættelse af indgrebstærskler, som udløser en undersøgelse for at klarlægge kontamineringskilden (et system for tidlig varsling) og foranstaltninger, der mindsker eller eliminerer kontamineringen (en aktiv fremgangsmåde).

4. Kommissionens holdning til Parlamentets ændringsforslag

4.1. Ændringsforslag, som Kommissionen har accepteret

* Ændringsforslag 4 indfører i artikel 13, stk. 2, et supplerende krav vedrørende tilbagesendelse til oprindelseslandet af partier, som ikke opfylder betingelserne (artikel 13, stk. 2, sidste punktum: "En sådan tilbagesendelse af produkter bestemt til foder til det eksporterende tredjeland kan først finde sted, efter at den kompetente myndighed i det eksporterende tredjeland udtrykkeligt har givet sit samtykke hertil efter at være blevet fuldt ud underrettet om baggrunden for, at de pågældende produkter bestemt til foder ikke kan bringes i omsætning i Fællesskabet"). Foruden de eksisterende betingelser kan partier, som ikke opfylder betingelserne, kun sendes tilbage til oprindelseslandet, hvis den kompetente myndighed i oprindelseslandet udtrykkeligt har givet sit samtykke. Kommissionen kan acceptere dette ændringsforslag, da den i lighed med Europa-Parlamentet er opmærksom på faren for, at de pågældende produkter atter dukker op på markedet, og den er derfor enig i, at der skal være strenge bestemmelser for tilbagesendelse. Ændringsforslaget er ligeledes i overensstemmelse med bestemmelserne i den forbindelse i artikel 12 i forslaget til Europa-Parlamentets og Rådets forordning om de generelle principper og krav i fødevarelovgivning, om oprettelse af Den Europæiske Fødevaresikkerheds myndighed og om procedurer i fødevaresikkerhedsanliggender.

4.2. Ændringsforslag, som Kommissionen ikke har accepteret

* Ændringsforslag 2 (vedr. artikel 14, stk. 1) og ændringsforslag 3 (vedr. artikel 15, stk. 1 og 2) indfører en frist på 6 måneder til at gennemføre bestemmelserne i national lovgivning og til at anvende reglerne. Skønt Kommissionen er enig i, at disse vigtige bestemmelser ikke bør forsinkes unødigt, kan den ikke acceptere ændringsforslagene ud fra den betragtning, at det er nødvendigt at gennemføre sådanne gennemgribende foranstaltninger i national lovgivning, og at aktørerne skal yde en kraftig indsats for at anvende dem i praksis.

5. Konklusion

I henhold til EF-traktatens artikel 250, stk. 2, ændrer Kommissionen sit forslag som angivet.